CELEX: 32017D1256
Language: sk
Date: 2017-07-11 00:00:00
Title: Vykonávacie rozhodnutie Komisie (EÚ) 2017/1256 z 11. júla 2017 o vzorových dokumentoch a postupoch na výmenu informácií o národných pracovných programoch siete EURES na úrovni Únie (Text s významom pre EHP )

12.7.2017   
            
            
               SK
            
            
               Úradný vestník Európskej únie
            
            
               L 179/24
            
         VYKONÁVACIE ROZHODNUTIE KOMISIE (EÚ) 2017/1256
   z 11. júla 2017
   o vzorových dokumentoch a postupoch na výmenu informácií o národných pracovných programoch siete EURES na úrovni Únie
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) 2016/589 z 13. apríla 2016 o Európskej sieti služieb zamestnanosti (EURES), prístupe pracovníkov k službám v oblasti mobility a o ďalšej integrácii trhov práce a o zmene nariadenia (EÚ) č. 492/2011 a (EÚ) č. 1296/2013 (1), a najmä na jeho článok 31 ods. 5,
   po porade s výborom EURES,
   keďže:
   
               (1)
            
            
               V nariadení (EÚ) 2016/589 sa uvádza výzva na zriadenie účinného systému na úrovni Únie na výmenu informácií o národnej, regionálnej a odvetvovej ponuke pracovnej sily a dopyte po nej medzi Komisiou a členskými štátmi, ktorý by členské štáty používali ako základ podpory ich praktickej spolupráce v rámci siete EURES.
            
         
               (2)
            
            
               V článku 30 ods. 1 nariadenia (EÚ) 2016/589 sa od členských štátov vyžaduje, aby zhromažďovali a analyzovali rodovo rozčlenené informácie o nedostatku a nadbytku pracovnej sily na vnútroštátnych a odvetvových trhoch práce, pričom osobitná pozornosť sa venuje najzraniteľnejším skupinám na trhu práce a regiónom, ktoré sú najviac postihnuté nezamestnanosťou; a o činnostiach siete EURES na vnútroštátnej úrovni a v náležitých prípadoch na cezhraničnej úrovni.
            
         
               (3)
            
            
               V článku 31 ods. 1 nariadenia (EÚ) 2016/589 sa od národných úradov pre koordináciu vyžaduje, aby vypracúvali národné pracovné programy pre činnosť siete EURES vo svojich členských štátoch. Výmena národných pracovných programov medzi členskými štátmi v rámci plánovacieho cyklu by mala umožniť národným úradom pre koordináciu nasmerovať zdroje siete EURES na vhodné opatrenia a projekty, a tým usmerniť rozvoj siete ako nástroja, ktorý sa viac zameriava na výsledky a reaguje na potreby pracovníkov a zamestnávateľov na základe dynamiky trhov práce.
            
         
               (4)
            
            
               Výmeny medzi národnými úradmi pre koordináciu a Európskym úradom pre koordináciu týkajúce sa ich príslušných pracovných programov a spoločná analýza návrhov by zlepšili fungovanie siete, zvýšili transparentnosť a podporili príležitosti na spoluprácu v rámci siete.
            
         
               (5)
            
            
               Na vykonávanie článku 31 nariadenia (EÚ) 2016/589 by národné úrady pre koordináciu mali zhromažďovať a skúmať informácie dostupné na národnej úrovni, na ktoré odkazuje toto ustanovenie, ako súčasť prípravy národného pracovného programu a vyzývajú sa, aby zohľadnili všetky relevantné správy a dokumenty dostupné na úrovni Únie.
            
         
               (6)
            
            
               Podľa článku 31 ods. 2 nariadenia (EÚ) 2016/589 by sa národné pracovné programy, ktoré vypracujú národné úrady pre koordináciu, mali vypracúvať na ročnom základe a mali by sa v nich špecifikovať hlavné činnosti, ktoré sa budú vykonávať v rámci siete EURES, celkové ľudské a finančné zdroje vyčlenené na ich vykonávanie a opatrenia na monitorovanie a hodnotenie plánovaných činností.
            
         
               (7)
            
            
               Európska komisia zavedie spoločný vzor pre národné pracovné programy, v ktorého štruktúre sa zohľadní všeobecný cieľ nariadenia (EÚ) 2016/589, ktorým je zabezpečiť, aby všetky členské štáty identifikovali hlavné činnosti vykonávané v rámci podporných služieb pre pracovníkov, ako aj zamestnávateľov, na ktoré odkazujú články 21 až 28 nariadenia (EÚ) 2016/589.
            
         
               (8)
            
            
               Mal by sa stanoviť spoločný harmonogram prípravy národných pracovných programov, na základe skúseností získaných pri spolupráci na spoločnom programovaní medzi národnými úradmi pre koordináciu podľa vykonávacieho rozhodnutia Komisie 2012/733/EÚ (2), ktorý by umožňoval dostatočnú flexibilitu vzhľadom na rozdielne podmienky v jednotlivých štátoch.
            
         
               (9)
            
            
               Mali by sa využiť všetky potenciálne synergie s opatreniami a postupmi pri zbere údajov a analýze viacerých oblastí činnosti siete EURES vykonávanej na národnej úrovni podľa článku 32 nariadenia (EÚ) 2016/589, najmä tak, aby sa v národných pracovných programoch používali ukazovatele vychádzajúce z existujúcej praxe v rámci verejných služieb zamestnanosti, ktoré sú konzistentné a prispievajú k zberu údajov uvedenému vo vykonávacích aktoch, ktoré sa majú prijať v zmysle článku 32 ods. 3 nariadenia (EÚ) 2016/589.
            
         
               (10)
            
            
               Pracovníci siete EURES v rámci členov a partnerov siete EURES by mali mať prístup k relevantným informáciám z národných pracovných programov, aby mohli lepšie prispievať k výsledkom siete EURES v súlade s článkom 6 nariadenia (EÚ) 2016/589.
            
         
               (11)
            
            
               Informácie zhromaždené v rámci národných pracovných programov o činnostiach a výsledkoch môžu predstavovať významný prínos do prípravy správ o činnosti siete EURES, ktoré má Komisia predkladať Európskemu parlamentu, Rade, Európskemu hospodárskemu a sociálnemu výboru a Výboru regiónov každé dva roky v súlade s článkom 33 nariadenia (EÚ) 2016/589, a preto je potrebné preskúmať, ktoré časti pracovných programov môžu byť na tento účel sprístupnené,
            
         PRIJALA TOTO ROZHODNUTIE:
   Článok 1
   Predmet úpravy
   V tomto rozhodnutí sa stanovujú opatrenia potrebné na výmenu informácií o plánovaní činností v rámci siete EURES.
   Na tento účel sa tu uvádza vzorový dokument, ktorý národné úrady pre koordináciu použijú pri príprave svojich národných pracovných programov v súlade s článkom 31 ods. 2 nariadenia (EÚ) 2016/589, a stanovujú sa tu postupy na výmenu informácií týkajúcich sa národných pracovných programov na úrovni Únie.
   Článok 2
   Organizácia plánovacieho cyklu
   1.   Každý národný úrad pre koordináciu každoročne vypracúva podľa vzorového dokumentu uvedeného v prílohe I národný pracovný program činností siete EURES v príslušnom členskom štáte.
   2.   Návrhy národných pracovných programov sa sprístupňujú všetkým národným úradom pre koordináciu, ktoré budú mať príležitosť informovať sa o plánovaných činnostiach a podávať návrhy na spoluprácu a výmenu informácií vo vzťahu k týmto činnostiam.
   3.   Zástupcom sociálnych partnerov na úrovni Únie, ktorí sú členmi koordinačnej skupiny, sa poskytuje možnosť pripomienkovať návrhy národných pracovných programov.
   4.   Po uplynutí lehoty na pripomienkovanie sú konečné národné pracovné programy dostupné všetkým národným úradom pre koordináciu.
   5.   V národných pracovných programoch sa v najvyššej možnej miere používajú ukazovatele a ciele vzťahujúce sa na vykonávacie akty, ktoré sa majú prijať v zmysle článku 32 ods. 3 nariadenia (EÚ) 2016/589.
   6.   V národných pracovných programoch možno použiť aj iné dodatočné ukazovatele.
   7.   Národné úrady pre koordináciu každoročne podávajú správu o vykonávaní národných pracovných programov, v ktorej identifikujú výsledky plánovaných činností.
   Článok 3
   Úlohy a povinnosti národných úradov pre koordináciu
   Národné úrady pre koordináciu sú v príslušnom členskom štáte zodpovedné za:
   
               a)
            
            
               zber, analýzu a spoločné využívanie potrebných informácií podľa článku 30 nariadenia (EÚ) 2016/589 na účely prípravy návrhov svojich národných pracovných programov;
            
         
               b)
            
            
               vypracovanie návrhu svojho národného pracovného programu s použitím vzorového dokumentu v prílohe I;
            
         
               c)
            
            
               dodržiavanie lehôt na predkladanie návrhov národných pracovných programov, ktoré sú stanovené v prílohe II;
            
         
               d)
            
            
               sprístupnenie návrhu svojho národného pracovného programu pre sieť s využitím prostriedkov, ktoré poskytuje Európsky úrad pre koordináciu;
            
         
               e)
            
            
               účasť na spoločnom preskúmaní návrhov národných pracovných programov s cieľom dokončiť prípravu takýchto programov a zvýšiť praktickú spoluprácu pri poskytovaní podporných služieb pracovníkom a zamestnávateľom;
            
         
               f)
            
            
               dokončenie národného pracovného programu po spoločnom preskúmaní;
            
         
               g)
            
            
               aktualizáciu národného pracovného programu v prípade potreby a sprístupnenie aktualizácií pre sieť s využitím prostriedkov, ktoré poskytuje Európsky úrad pre koordináciu;
            
         
               h)
            
            
               podávanie správ o vykonávaní činností uvedených v národnom pracovnom programe pri dodržiavaní lehôt stanovených v prílohe II.
            
         Článok 4
   Úlohy a povinnosti Európskeho úradu pre koordináciu
   Európsky úrad pre koordináciu zodpovedá za podporovanie výmeny informácií o národných pracovných programoch medzi členskými štátmi a za spoločné preskúmanie, najmä vykonávaním týchto činností:
   
               a)
            
            
               výmena informácií relevantných podľa článku 30 nariadenia (EÚ) 2016/589, ktoré sú dostupné na úrovni Únie, s národnými úradmi pre koordináciu, aby im pomohli pri príprave návrhov ich národných pracovných programov;
            
         
               b)
            
            
               vytvorenie a udržiavanie nástroja na extranete portálu EURES, ktorým sa národným úradom pre koordináciu sprístupňuje vzorový dokument uvedený v článku 7 a všetky súvisiace informácie o tom, ako ho vyplniť a predložiť, a ktorým sa národným úradom pre koordináciu poskytuje príležitosť navzájom preskúmať a pripomienkovať návrhy ich národných pracovných programov;
            
         
               c)
            
            
               dohľad nad uplatňovaním lehôt na predkladanie návrhov národných pracovných programov stanovených v prílohe II, spoločné preskúmanie a podávanie správ o vykonávaní národných pracovných programov;
            
         
               d)
            
            
               poskytovanie iných nástrojov, odbornej prípravy a podpory potrebnej na uľahčenie výmeny informácií a vzájomné učenie v oblasti plánovacieho cyklu;
            
         
               e)
            
            
               sprístupňovanie relevantných prvkov plánovacieho cyklu celej sieti EURES prostredníctvom vyhradenej sekcie na extranete portálu EURES s cieľom zvýšiť transparentnosť a vzájomné učenie;
            
         
               f)
            
            
               podnecovanie národných úradov pre koordináciu, aby zabezpečovali súlad medzi uplatňovaním článkov 31 a 32 nariadenia (EÚ) 2016/589;
            
         
               g)
            
            
               pravidelné informovanie koordinačnej skupiny o fungovaní plánovacieho cyklu a v prípade potreby navrhovanie zmien vzorového dokumentu a postupov.
            
         Článok 5
   Úlohy a povinnosti členov a partnerov siete EURES
   Členovia a partneri siete EURES prispievajú do plánovacieho cyklu EURES týmito činnosťami:
   
               a)
            
            
               poskytovanie údajov o ich dostupných finančných a ľudských zdrojoch a plánovaných činnostiach, z ktorých bude vychádzať národný pracovný program;
            
         
               b)
            
            
               vykonávanie relevantných činností národného pracovného programu;
            
         
               c)
            
            
               poskytovanie údajov o vykonávaní ich činností, z ktorých bude vychádzať národná správa o činnosti.
            
         Článok 6
   Úlohy a povinnosti koordinačnej skupiny
   1.   Koordinačná skupina dôkladne monitoruje uplatňovanie článku 31 nariadenia (EÚ) 2016/589 a slúži ako fórum na výmenu názorov a najlepších postupov s cieľom zlepšovať fungovanie plánovacieho cyklu siete EURES.
   2.   Koordinačná skupina raz do roka vykonáva preskúmanie uplatňovania tohto rozhodnutia, ktoré bude predstavovať príspevok koordinačnej skupiny siete EURES k správe o činnosti a k správe o hodnotení ex post predkladaných Komisiou v súlade s článkom 33 a článkom 35 nariadenia (EÚ) 2016/589.
   3.   Koordinačná skupina rozhoduje o tom, ktoré prvky národných pracovných programov a národných správ o činnosti sú relevantné pre všetkých zamestnancov siete EURES a mali by preto byť sprístupnené na extranete portálu EURES na zabezpečenie príslušného vykonávania plánovacieho cyklu siete EURES a dosiahnutie cieľov siete EURES v súlade s článkom 6 nariadenia (EÚ) 2016/589.
   4.   Koordinačná skupina rozhoduje o tom, ktoré informácie pochádzajúce z plánovacieho cyklu siete EURES sú relevantné pre vypracovanie správ o činnosti siete EURES a možno ich pri ňom využiť, v rámci uplatňovania článku 33 nariadenia (EÚ) 2016/589.
   Článok 7
   Vzor
   1.   Národné úrady pre koordináciu používajú pri príprave návrhov národných pracovných programov elektronickú verziu vzorového dokumentu uvedeného v prílohe I.
   2.   Národné úrady pre koordináciu môžu zahrnúť v každej časti vzorového dokumentu uvedeného v prílohe I primeraný počet činností.
   3.   V prípade, že je potrebné prispôsobiť alebo upraviť nástroj uvedený v článku 4 písm. b) alebo informácie a dokumentáciu, ktoré sa naň vzťahujú, Európsky úrad pre koordináciu sa pred prijatím novej verzie radí s koordinačnou skupinou v súlade s článkom 14 nariadenia (EÚ) 2016/589.
   Článok 8
   Postup
   1.   Národné úrady pre koordináciu sa pri príprave národných pracovných programov riadia časovým harmonogramom uvedeným v prílohe II.
   2.   Po fáze prijatia môžu byť národné pracovné programy alebo ich časti k dispozícii pre sieť EURES na extranete portálu EURES.
   Článok 9
   Nadobudnutie účinnosti
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 11. júla 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 107, 22.4.2016, s. 1.
   
      (2)  Vykonávacie rozhodnutie Komisie z 26. novembra 2012, ktorým sa vykonáva nariadenie Európskeho parlamentu a Rady (EÚ) č. 492/2011 pokiaľ ide o obsadzovanie voľných pracovných miest a vybavovanie žiadostí o zamestnanie a opätovné zriadenie siete EURES (Ú. v. EÚ L 328, 28.11.2012, s. 21).
   
      PRÍLOHA I
      
         VZOROVÝ DOKUMENT PRE NÁRODNÉ ÚRADY PRE KOORDINÁCIU NA PRÍPRAVU ICH ROČNÝCH PRACOVNÝCH PROGRAMOV
      
      Elektronická verzia tohto vzorového dokumentu a všetky jeho konsolidované následne pozmenené verzie budú národným úradom pre koordináciu k dispozícii na portáli EURES.
      Činnosti uvádzané ďalej v rámci jednotlivých častí vzorového dokumentu sú informatívne a ich zoznam nie je úplný.
      1.   ZHRNUTIE
      Obsahuje stručný prehľad priorít a hlavných činností v rámci pracovného programu za referenčné obdobie.
      2.   VŠEOBECNÉ PODPORNÉ SLUŽBY
      2.1.   Podporné služby pre pracovníkov
      
      Poskytuje sa tu prehľad činností na podporu pracovníkov, ako napríklad:
      
                  —
               
               
                  činnosti priraďovania a umiestňovania (vrátane pomoci pri príprave žiadostí o zamestnanie a životopisov),
               
            
                  —
               
               
                  organizácia náborových podujatí,
               
            
                  —
               
               
                  poskytovanie všeobecných informácií a usmernenia,
               
            
                  —
               
               
                  poskytovanie špecifických informácií a usmernenia (napr. o pracovných a životných podmienkach v cieľovej krajine),
               
            
                  —
               
               
                  prípadne iné.
               
            2.2.   Podporné služby pre zamestnávateľov
      
      Poskytuje sa tu prehľad činností na podporu zamestnávateľov vrátane konkrétnej podpory pre MSP, ako napríklad:
      
                  —
               
               
                  činnosti priraďovania a umiestňovania (vrátane pomoci pri vypracovávaní požiadaviek na pracovné miesto a voľných pracovných miest),
               
            
                  —
               
               
                  organizácia náborových podujatí,
               
            
                  —
               
               
                  poskytovanie všeobecných informácií a usmernenia,
               
            
                  —
               
               
                  poskytovanie informácií o osobitných pravidlách týkajúcich sa náboru z iného členského štátu a o faktoroch, ktoré takýto nábor uľahčujú,
               
            
                  —
               
               
                  prípadne iné.
               
            3.   OSOBITNÉ PODPORNÉ SLUŽBY
      3.1.   Podpora pre učňovskú prípravu a stáže
      
      3.2.   Podporné služby v cezhraničných regiónoch
      
      Poskytuje sa tu prehľad o činnostiach na podporu cezhraničných pracovníkov a zmestnávateľov na trhu práce v pohraničných oblastiach, ako napr.:
      
                  —
               
               
                  činnosti priraďovania a umiestňovania,
               
            
                  —
               
               
                  poskytovanie informácií, ktoré sú relevantné pre konkrétnu situáciu cezhraničných pracovníkov a zamestnávateľov,
               
            
                  —
               
               
                  vypracovanie riešení v podobe jednotných kontaktných miest na podporu cezhraničných pracovníkov a zamestnávateľov.
               
            
                  —
               
               
                  prípadne iné.
               
            3.3.   Následná pomoc po nábore pracovníka
      
      Poskytuje sa tu prehľad o činnostiach vykonaných s cieľom zabezpečiť lepšiu integráciu mobilného pracovníka na jeho/jej novej pozícii, ako napríklad:
      
                  —
               
               
                  všeobecné činnosti zamerané na informovanie/zvyšovanie povedomia zamestnávateľov o integrácii prijatých pracovníkov,
               
            
                  —
               
               
                  informácie o dostupných činnostiach odbornej prípravy, ktoré sú relevantné pre integráciu pracovníkov (napr. jazykové vzdelávanie),
               
            
                  —
               
               
                  prípadne iné.
               
            3.4.   Iné činnosti a prispievanie k iným programom
      
      Poskytujú sa tu informácie o účasti na konkrétnych programoch mobility pracovníkov, ktoré sú finančne podporované z rozpočtu EÚ alebo z vnútroštátnych zdrojov, účasti na dvojstranných alebo viacstranných projektoch zameraných na riešenie mobility pracovníkov a o iných činnostiach, ktoré nepatria do uvedených kategórií.
      4.   ZDROJE A RIADENIE
      4.1.   Ľudské zdroje
      
      Odhadovaný celkový počet pracovníkov pracujúcich v sieti EURES ako ekvivalent plného pracovného času (národný úrad pre koordináciu, členovia a partneri siete EURES)
      4.2.   Finančné zdroje
      
      Odhadované rozdelenie zdrojov v EUR, ktoré sú týmto členským organizáciám dostupné, v členení podľa zdroja: vnútroštátne zdroje, prípadne rozpočet EÚ alebo iné.
      4.3.   Infraštruktúra IT
      
      Nástroje IT a infraštruktúra vyhradená na činnosti siete EURES, ako aj prístup k iným nástrojom, využívaným spoločne s členmi a partnermi siete EURES (napr. všeobecná infraštruktúra VSZ).
      4.4.   Riadenie
      
      Poskytuje sa tu prehľad o činnostiach podporujúcich fungovanie vnútroštátnych sietí, napríklad:
      
                  —
               
               
                  činnosti zamerané na zvyšovanie povedomia o vnútroštátnej sieti,
               
            
                  —
               
               
                  interoperabilita a spolupráca medzi národným úradom pre koordináciu a členmi a partnermi siete EURES vo vnútroštátnej sieti,
               
            
                  —
               
               
                  využitie nových inovatívnych prístupov pri poskytovaní služieb,
               
            
                  —
               
               
                  spolupráca s inými zainteresovanými stranami, napr. so sociálnymi partnermi, s inými sieťami, so službami kariérového poradenstva, s obchodnými komorami, orgánmi zodpovednými za sociálne zabezpečenie a zdaňovanie atď.
               
            4.5.   Odborná príprava
      
      Poskytujú sa tu informácie o odbornej príprave (vrátane predprípravy) na národnej, regionálnej a miestnej úrovni a prípadne o iných vzdelávacích činnostiach podporujúcich zvyšovanie úrovne zručností a vedomostí v rámci siete.
      4.6.   Komunikácia
      
      Uvádzajú sa tu konkrétne činnosti vyplývajúce z národných komunikačných plánov a/alebo komunikačnej stratégie siete EURES a prípadne iné dôležité činnosti v oblasti komunikácie a zvyšovania povedomia, ktorých vykonávanie sa plánuje v referenčnom období a ktoré sú relevantné pre podporné služby uvedené v oddieloch 2 a 3 vyššie.
      4.7.   Monitorovanie a hodnotenie činností
      
      Uvádzajú sa tu nástroje používané na meranie výstupov a výsledkov činností siete EURES na vnútroštátnej úrovni.
   
   
      PRÍLOHA II
      
         HARMONOGRAM PRÍPRAVY ROČNÝCH NÁRODNÝCH PRACOVNÝCH PROGRAMOV
      
      1.   PRÍPRAVNÁ FÁZA
      Národné úrady pre koordináciu zabezpečia zber, analýzu a spoločné využívanie informácií o nedostatku a nadbytku pracovných síl na národných a odvetvových trhoch práce, pričom osobitná pozornosť sa bude venovať najzraniteľnejším skupinám na trhu práce a regiónom najviac postihnutým nezamestnanosťou a zohľadnia sa údaje o tokoch a formách mobility.
      2.   FÁZA VYPRACOVANIA NÁVRHU
      Národné úrady pre koordináciu do 31. októbra roku N – 1 vypracujú prvú verziu národného pracovného programu s využitím informácií zozbieraných počas prípravnej fázy. Návrhy sú k dispozícii vo vyhradenej sekcii extranetu portálu EURES.
      3.   FÁZA SPOLOČNÉHO PRESKÚMANIA
      Národné úrady pre koordináciu spoločne preskúmajú návrh ročných národných pracovných programov do 31. decembra roku N – 1.
      4.   FÁZA PRIJATIA
      Národné úrady pre koordináciu dokončia národné pracovné programy pri zohľadnení spätnej väzby získanej počas fázy preskúmania do 31. januára roku N.
      5.   FÁZA VYKONÁVANIA
      Vykonávanie každoročných národných pracovných programov od januára do decembra roku N.
      6.   FÁZA PODÁVANIA SPRÁV
      Národné úrady pre koordináciu zhromaždia informácie o výsledkoch a podajú správu o vykonávaní národného pracovného programu do 31. marca roku N + 1.